钦定古今图书集成/明伦汇编/官常典/第672卷 > 鬻拳
## 钦定古今图书集成/明伦汇编/官常典/第672卷 > 鬻拳

按《左传》，庄公十八年冬，巴人伐楚。十九年春，楚子御
之，大败于津还。鬻拳弗纳，遂伐黄，败黄师于踖陵，还
及湫，有疾，夏六月庚申，卒。鬻拳葬诸夕室，亦自杀也，
而葬于绖皇。初，鬻拳强谏楚子，楚子弗从，临之以兵，
惧而从之。鬻拳曰：“吾惧君以兵，罪莫大焉。”遂自刖也。
楚人以为大阍，谓之大伯，使其后掌之。君子曰：“鬻拳
可谓爱君矣。谏以自纳于刑，刑犹不忘纳君于善。”